***Η περιπέτεια του ιδιωτικού σχολείου*** (αγγλικός τίτλος: *The Adventure of the Priory School*) είναι διήγημα του σερ Άρθουρ Κόναν Ντόιλ με ήρωα τον ντετέκτιβ Σέρλοκ Χολμς. Δημοσιεύθηκε για πρώτη φορά στο αμερικανικό περιοδικό *Collier's* τον Ιανουάριο του 1904 και στο βρετανικό περιοδικό *The Strand* τον Φεβρουάριο του 1904. Είναι το πέμπτο διήγημα της συλλογής *Η επιστροφή του Σέρλοκ Χολμς.*

Ο συγγραφέας έχει κατατάξει το διήγημα δέκατο στον κατάλογο με τις δώδεκα αγαπημένες του ιστορίες με ήρωα τον Χολμς.

Υπόθεση
-------

Ο γραμματέας Τζέιμς Γουάιλντερ και ο δούκας του Χόλντερνες
Ο κ. Θόρνικροφτ Χάξταμπλ, διευθυντής ενός διάσημου ιδιωτικού δημοτικού σχολείου και οικοτροφείου στη βόρεια Αγγλία, φτάνει στο διαμέρισμα του Χολμς σε κατάσταση μεγάλης εξάντλησης και άγχους. Στο σχολείο του, ένα δεκάχρονο αγόρι, ο λόρδος Σαλτάιρ μοναχογιός του δούκα του Χόλντερνες, πρώην υπουργού, και ο δάσκαλος Γερμανικών Χάιντεγκερ εξαφανίστηκαν μυστηριωδώς τη νύχτα πριν τρεις μέρες. Καθώς η αστυνομική έρευνα δεν έχει αποτέλεσμα, ο Χάξταμπλ πήρε την απόφαση να συμβουλευτεί τον ντετέκτιβ, τονίζοντάς του ότι η υπόθεση δεν πρέπει να κοινοποιηθεί ώστε να μην βλάψει τη φήμη του υπουργού. Ο δούκας για την εύρεση του γιου του δίνει αμοιβή 6.000 λιρών.

Η υπόθεση έχει εξής: Ο λόρδος Σαλτάιρ βγήκε από το δωμάτιό του από το παράθυρο κρατώντας τον κισσό, ντυμένος για έξω. Ο καθηγητής Χάιντεγκερ φαίνεται ότι κι αυτός βγήκε από το παράθυρό του, αλλά δεν ήταν κανονικά ντυμένος, οι κάλτσες και το πουκάμισό του βρέθηκαν στο δωμάτιο. Το ποδήλατό του έχει εξαφανιστεί από το υπόστεγο, πιθανολογείται ότι το πήρε μαζί του. Ο Χάιντεγκερ και ο λόρδος Σαλτάιρ δεν γνωρίζονταν και κανείς δεν τους είδε να φεύγουν, επομένως είναι άγνωστο αν έφυγαν με τη θέλησή τους ή απήχθησαν.

### Η έρευνα

Ο Χολμς εξετάζει το ποδήλατο του Τζέιμς Γουάιλντερ, εικονογράφηση του 1904 από τον Σίντνεϊ Πάτζετ
Ο Χολμς και ο δρ Γουάτσον ξεκίνησαν μαζί με τον Χάξσταμπλ και μόλις έφθασαν, συνάντησαν τον δούκα του Χόλντερνες και τον γραμματέα του Τζέιμς Γουάιλντερ, που και οι δύο ήταν εξοργισμένοι με την απόφαση του Χάξσταμπλ να εμπιστευτεί δύο αγνώστους. Ο δούκας, ωστόσο, επέτρεψε στον Χολμς να ερευνήσει για τον γιο του. Ο Χολμς μαθαίνει ότι το παιδί ήταν πολύ δεμένο με τη μητέρα του, η οποία έφυγε και ζει στη νότια Γαλλία επειδή είχε κάποιο πρόβλημα με τον σύζυγό της.

Η αστυνομία βρίσκει το καπελάκι του αγοριού στην κατοχή κάποιων τσιγγάνων. Ορκίζονται ότι απλώς το βρήκαν, αλλά η αστυνομία τους συλλαμβάνει.

Ο Χολμς και ο δρ Γουάτσον βγαίνουν για να αναζητήσουν ίχνη. Βρίσκουν ίχνη από ποδήλατο και ακολουθώντας τα βρίσκουν τον Χάιντεγκερ νεκρό. Στη συνέχεια, πηγαίνουν σε ένα κοντινό πανδοχείο που διευθύνει κάποιος Ρούμπεν Χέις, πρώην αμαξάς του δούκα, ο οποίος φαίνεται ταραγμένος και αφιλόξενος. Οι δύο άντρες γευματίζουν εκεί, και ο Χολμς ξαφνικά συνειδητοποιεί ότι είδαν πολλά ίχνη αγελάδων, αλλά ποτέ δεν είδαν αγελάδες, άρα ήταν άλογα με πέταλα αγελάδων.

Φεύγοντας, βλέπουν τον Τζέιμς Γουάιλντερ που με το ποδήλατό του κατευθύνεται προς το ύποπτο πανδοχείο. Οι δύο σύντροφοι επιστρέφουν κρυφά. Μόνο ένα δωμάτιο στον επάνω όροφο είναι φωτισμένο και ο Γουάτσον βοηθά τον Χολμς να κρυφοκοιτάξει από το παράθυρο. Ο Χολμς δεν λέει αμέσως στον Γουάτσον τι είδε. Ο Χέις τους βλέπει στην αυλή και θυμώνει πολύ, οι δύο σύντροφοι φεύγουν. 

### Η εξιχνίαση

Ο Χολμς ανακοινώνει στον δούκα την εύρεση του γιου του. 
Την επόμενη μέρα, ο Χολμς και ο Γουάτσον πηγαίνουν στον δούκα. Ο Χολμς ζητά την αμοιβή του και κατηγορεί τον δούκα ότι ενορχήστρωσε ο ίδιος την εξαφάνιση του γιου του, καθώς τον είδε το προηγούμενο βράδυ από το παράθυρο στο πανδοχείο μαζί με το παιδί. Ο δούκας αναγνωρίζει ότι ξέρει πού βρίσκεται ο γιος του, αλλά εξηγεί στον Χολμς ότι δεν τον απήγαγε ο ίδιος: ο γραμματέας του Τζέιμς Γουάιλντερ παρέσυρε το παιδί έξω από το σχολείο στέλνοντάς του ένα σημείωμα που έλεγε ότι κάποιος θα το περίμενε τα μεσάνυχτα για να το οδηγήσει στη μητέρα του. Ο Τζέιμς Γουάιλντερ απήγαγε το παιδί επειδή είναι στην πραγματικότητα νόθος γιος του δούκα και γνώριζε πολύ καλά ότι ο πατέρας του δεν θα καλούσε την αστυνομία γιατί θα ξεσπούσε σκάνδαλο. Το έκανε γιατί ζήλευε τον νόμιμο διάδοχο που θα κληρονομούσε τα πάντα χωρίς ο Γουάιλντερ να λάβει ένα μερίδιο, που θεωρούσε νόμιμο. Με την απαγωγή εκβίαζε τον δούκα να τροποποιήσει τη διαθήκη του. Ωστόσο, η υπόθεση πήγε στραβά επειδή ο καθηγητής γερμανικών είδε το παιδί να φεύγει και όρμησε πίσω του με το ποδήλατο. Αυτός που περίμενε το παιδί με τα άλογα ήταν ο Ρούμπεν Χέις, που όταν είδε τον καθηγητή τον σκότωσε με ένα βίαιο χτύπημα. Όταν ο Γουάιλντερ έμαθε για τη δολοφονία, ομολόγησε τα πάντα στον πατέρα του. Ο δούκας για να αποφύγει το σκάνδαλο, συμφώνησε να αφήσει τον μικρότερο γιο του να μείνει στο πανδοχείο για άλλες τρεις ημέρες και να σιωπήσει, ώστε ο Χέις να μπορέσει να διαφύγει από τη δικαιοσύνη.

Το παιδί επέστρεψε στο σπίτι από το πανδοχείο και ο δούκας έγραψε στην εν διαστάσει σύζυγό του ζητώντας της να συμφιλιωθούν. Πιστεύει ότι θα επιστρέψει, γιατί η πηγή της διαφωνίας τους εξαφανίζεται: ο Τζέιμς Γουάιλντερ, για να μην δικαστεί, θα φύγει στην Αυστραλία για να αναζητήσει την τύχη του. Ο Χέις, ο οποίος έχει τραπεί σε φυγή, έχει ήδη συλληφθεί μετά από τηλεγράφημα που έστειλε ο Χολμς.

Μεταφράσεις στα ελληνικά
------------------------

* *Η περιπέτεια του κοινοβίου,* στα Άπαντα του Σέρλοκ Χολμς, μετάφραση: Ερρίκος Μπαρτζινόπουλος, εκδόσεις Σύγχρονοι Ορίζοντες, 2005, στον Β' τόμο.
* *Η περιπέτεια του κοινοβίου,* στα Άπαντα του Σέρλοκ Χολμς, μετάφραση: Ασημίνα Μητσομπόνου, εκδόσεις Ποντίκι, 2009

Εξωτερικοί σύνδεσμοι
--------------------

* *Η περιπέτεια του Αποκλειστικού Σχολείου* (1986) ελληνικοί υπότιτλοι, με τον Τζέρεμυ Μπρεττ στον ρόλο του Χολμς.

Παραπομπές
----------

1. ↑  Άρθουρ Κόναν Ντόιλ: «The Return of Sherlock Holmes». (Αγγλικά) *Η επιστροφή του Σέρλοκ Χολμς*. Τζορτζ Νιουνς. 1905.
2. ↑ . «discover.hubpages.com/literature/Plot-Summary-of-the-Adventure-of-the-Priory-School».
3. ↑ . «lithub.com/the-12-best-sherlock-holmes-stories-according-to-arthur-conan-doyle/».
4. ↑  που ισοδυναμεί με 692.992 £ το 2021
5. ↑ . «shmoop.com/study-guides/literature/return-of-sherlock-holmes/summary/the-adventure-of-the-priory-school».
6. ↑ . «arthur-conan-doyle.com/Sidney\_Paget».
7. ↑ . «study.com/academy/lesson/the-adventure-of-the-priory-school-summary».
8. ↑ . «literature.fandom.com/wiki/The\_Adventure\_of\_the\_Priory\_School».
9. ↑ . «arthurconandoyle.com/index.php/The\_Adventure\_of\_the\_Priory\_School».
10. ↑ . «recap.study/Short summary - The Adventure of the Priory School».
11. ↑ . «bakerstreet.fandom.com/wiki/The\_Adventure\_of\_the\_Priory\_School».
12. ↑ . «politeianet.gr/books/conan-doyle-arthur-pontiki-i-epistrofi-tou-serlok-cholms-deutero-biblio».
13. ↑ . «biblionet.gr/titleinfo/Η επιστροφή του Σέρλοκ Χολμς, Β'».